Det er forår. Varmegraderne har i flere omgange været tocifrede, og tirsdag bliver årets første dag hvor dag er længere end nat. Det er lige til at blive glad i låget af. Alt er dog ikke fryd og gammen, og tirsdag må foråret holde sig en lille pause. Her kommer kraftig blæst, regn, slud og sågar torden til at danne vejrbilledet i Nordjylland. De fleste steder er man ellers stået op til en flot dag med sol og kun let vind. Det hele ændrer sig dog når skyer trækker ind over landsdelen sammen med en vind af kulingstyrke fra sydvest. Temperaturerne kommer til at lægge på pæne 6-8 grader, men med byger over hele landsdelen indeholdende både regn, slud og lokalt også torden, vil det bestemt ikke føles forårsagtigt. Alt bliver dog godt igen, og efter en onsdag med småbyger fra morgenstunden klarer det op, så vi efterfølgende kan nyde både torsdag, fredag og lørdag badet i sol og 11 grader. Vinden bliver let til jævn og om natten kan vi lige komme ned og mærke nattefrosten igen.

Opsummering:
Tirsdag starter flot ud, men vind og skyer fra vest laver i den grad om på det billede.